Sonder wolveilings droog boere se kontantvloei op | Landbou
Die nuwe wolveilingseisoen moes in Augustus begin, maar is uitgestel weens kontantvloei- kwessies wat plaaslike wolkopers ervaar. Dit kan teruggevoer word na die uitbreking van bek-en-klouseer aan die begin van die jaar en die gevolglike besluit van China om die invoer van diere met gesplete kloue en hul produkte uit Suid-Afrika op te skort. Wolkopers moes dus die afgelope maande hul aankope wat vir China bestem was, self finansier.
Die Chinese invoerverbod is sedertdien opgehef, maar daar heers onsekerheid oor die vereistes waaraan die wol moet voldoen om in China aanvaar te word. Weens dié onsekerheid het die wolkopers hulle tydelik aan die wolveilings onttrek. Wolboere ly derhalwe 'n inkomsteverlies van sowat R150 miljoen tot R170 miljoen per week.
Intussen is bekend gemaak dat die wolveilings in September gaan begin. Die opgehoopte wol in die pakhuise gaan met verdrag op die veilings aangebied word om ontwrigting te probeer voorkom. Daar is wel landboubesighede wat aan hul lede voorskotte betaal op die wol wat in die pakhuise is. Dit is net 'n persentasie van die verwagte prys, maar dit help die betrokke boere aansienlik.